Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 479/13/1103	Bratislava III, 17.10.2014
EEČ : 2-10-306-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písm. b) Trestného zákona

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že
hoci mu z ustanovenia § 62 a nasl. Zákona o rodine vyplýva povinnosť prispievať na výživu svojej dcéry XXXXX XXXXX, nar. XXXXX a výška tejto povinnosti mu bola určená rozsudkom Okresného súdu v Pezinku pod sp. zn. XXXXX zo dňa 11.10.2011, ktorý nadobudol právoplatnosť dňa 10.11.2011, ktorým bol zaviazaný prispievať na výživu svojej  dcéry sumou 100,- € mesačne k rukám matky XXXXX vždy do 15. - teho dňa v mesiaci vopred a splácať zročné výživné v celkovej výške 1.706,66 € v mesačných splátkach vo výške 30,- €, túto povinnosť si v Dunajskej Lužnej a inde menovaný riadne neplnil od mesiaca október 2011 do mesiaca september 2014 vrátane a tak zostal dlžný na výživnom XXXXX, XXXXX, XXXXX  sumu v celkovej výške 5.306,66 €,

lebo zanikla trestnosť činu

Odôvodnenie:
	Poverený príslušník PZ Okresného riaditeľstva PZ v Senci, Obvodné oddelenie PZ Dunajská Lužná uznesením pod sp. zn. ORP-404/DL-SC-2013 zo dňa 17.05.2013 začal trestné stíhanie podľa § 199 ods. 1 Tr. por. a následne dňa 04.06.2013 podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa  § 207 ods. 1 Trestného zákona na hore uvedenom skutkovom základe.

	Po ukončení vyšetrovania predložil poverený príslušník PZ spis s návrhom na zastavenie trestného stíhania, pretože obvinený dodatočne splnil svoju povinnosť a jeho konanie nemalo trvalo nepriaznivé následky na oprávnené osoby.

XXXXX vo výsluchu zo dňa 14.09.2014 uviedol, že výživné neplatil, nakoľko nevedel akú sumu má platiť, pretože nebol na súdnom pojednávaní ohľadom výšky výživného. Od apríla 2014 začal posielať matke XXXXX 50,- € mesačne a dňa 10.09.2014 vyplatil dlh vo výške 5.000,- €.

Dňa 26.09.2014 poškodená XXXXX vo výsluchu uviedla, že celé dlžné výživné za obdobie od októbra 2011 do septembra 2014 bolo XXXXX uhradené dňa 10.09.2014, čo potvrdzujú aj predložené poštové peňažné poukážky. Ďalej uviedla, že dňa 16.09.2014 prevzala aj výživné za september 2014 vo výške 100,- €.

Z rodného listu maloletej XXXXX XXXXX je zrejmé, že obvinený XXXXX je otcom maloletej. 

Z rozsudku Okresného súdu Pezinok sp. zn. 12P 419/2010 z 11.10.2011, ktorý nadobudol právoplatnosť 10.11.2011 je zrejmé, že maloletá XXXXX bola zverený do osobnej starostlivosti matky - poškodenej a obvinenému bola uložená povinnosť prispievať na jej výživu sumou 100,- € mesačne k rukám matky vždy do 15-teho dňa v mesiaci vopred. Taktiež bol zaviazaný splácať zročné výživné v sume 1.706,66 € v 30,- € mesačných splátkach spolu s bežným výživným.

Do vyšetrovacieho spisu boli predložené poštové poukážky, ktoré preukazujú uhradenie dlžného výživného zo strany obvineného.
                                                             
Preskúmaním spisového materiálu som zistila, že zanikla trestnosť činu.

Podľa § 207 ods. 1 Trestného zákona sa trestného činu zanedbania povinnej výživy dopustí každý, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. Podľa ods. 3 písm. b) vyššie citovaného zákonného ustanovenia sa spáchania prečinu zanedbania povinnej výživy dopustí závažnejším spôsobom konania ten, kto pácha skutok po dlhšiu dobu (po dobu 24 mesiacov). Neplnením vyživovacej povinnosti sa rozumie predovšetkým stav, keď sa oprávnenej osobe nedostane všetkého, čo sa jej má podľa povahy vyživovacej povinnosti dostať. Vyživovacia povinnosť nie je plnená riadne, ak nie je plnená pravidelne mesačne, vopred k rukám na to oprávnenej osobe a v rozsahu, v akom vyplýva zo Zákona o rodine, prípadne z existujúceho rozhodnutia súdu. 

Podľa § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona prokurátor zastaví trestné stíhanie, ak zanikla trestnosť činu.

	Vzhľadom k tomu, že XXXXX uhradil na svoju dcéru dlžné výživné v plnej výške, čo potvrdila vo výsluchu aj poškodená XXXXX, rozhodla som tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Silvia Stružová
prokurátorka